text: Trafikken glider i nye spor på motorvej
  06 marts 2012 kl. 07.25
  Premieren tirsdag morgen på den midlertidige omlægning af sporene på motorvejen mellem Vejle og Skærup er gået glat uden kø og ulykker, selvom trafikken afvikles langsommere end normalt.
  Natten til tirsdag blev sporene syd for Vejle omlagt, så et af de sydgående spor flytter over på den anden side af autoværnet på en 13 kilometer lang strækning.
  Strækningen får ikke nødspor, men der etableres nødlommer for hver 500 meter.
  - Arbejdet med at udvide motorvejen er tilrettelagt sådan, at der altid vil være to spor åbne i begge retninger. Og ved at flytte trafikken over i den østlige side får vi plads til at udvide motorvejen mod vest, fortæller projektleder i Vejdirektoratet Robin Højen Madsen.
  